
REFERAT 
privind acordarea scutirii la plata impozitului pe clădiri datorat bugetului local pentru anul 2008 pentru Casa de Fete OSANA 

ASOCIAŢIEI MANA PENTRU PROTECŢIA COPILULUI AFLAT ÎN DIFICULTATE
Prin cererea înregistrată la Direcţia Fiscală a Municipiului Timişoara cu nr. E12008-008246/21.02.2008, completată cu adresa nr.E12008-011082/18.03.2008, Asociaţia „Mana” Pentru Protecţia Copilului aflat în Dificultate, cu sediul în Str. W. Shakespeare nr.14, CF nr.1836, nr. cadastral 1247/633, Timişoara, solicită acordarea scutirii la plata impozitului pe clădirea situată la adresa Str. Shakespeare nr.14 – Centru de tip familial „Casa de fete OSANA”, pe terenul aferent acestei clădiri, respectiv pe mijloacele de transport din proprietatea sa, în temeiul prevederilor Legii nr.343/2006 pentru modificarea şi completarea Legii nr.571/2003 privind codul fiscal.
În conformitate cu prevederile art.1, alin.(2) din Statutul Asociaţiei „MANA”, aceasta este o persoană juridică română de drept privat, non-profit, fără scop patrimonial, independentă faţă de organele de stat sau private române sau străine, apolitică, ce se constituie din libera iniţiativă a membrilor fondatori.  De asemenea, potrivit art.4 alin.(4) din statut, asociaţia va putea înfiinţa, pe baza hotărârii Adunării Generale, întreprinderi economice, sumele obţinute din activităţile societăţii urmând a fi folosite de asociaţie în vederea realizării scopului său.
În conformitate cu prevederile art.285 alin.(1) litera „c” din codul fiscal:

„1) Impozitul pe clădiri, impozitul pe teren, impozitul pe mijloacele de transport, taxa pentru eliberarea certificatelor, avizelor şi autorizaţiilor, precum şi alte taxe locale precizate la art. 282 şi art. 283 nu se aplica(…):

    c) organizaţiilor care au ca unica activitate acordarea gratuita de servicii sociale în unităţi specializate care asigura găzduire, îngrijire socială şi medicală, asistenta, ocrotire, activităţi de recuperare, reabilitare şi reinserţie socială pentru copil, familie, persoane cu handicap, persoane vârstnice, precum şi pentru alte persoane aflate în dificultate, în condiţiile legii.”
Având în vedere prevederile art.4 alin.(4) din Statutul Asociaţiei „MANA” invocat mai sus, considerăm că aceasta nu se încadrează în prevederile art.285 alin.(1) Cod fiscal, având în vedere faptul că obiectul de activitate al acesteia include şi posibilitatea de a înfiinţa întreprinderi economice, pe baza hotărârii Adunării Generale. Împrejurarea că sumele obţinute din aceste activităţi economice urmează a fi folosite de asociaţie în vederea realizării scopului său nu este concludentă, întrucât legea nu distinge, ci prevede expres tipul de activitate pe care le poate avea asociaţia.


Pe de altă parte, asociaţia îndeplineşte condiţiile de acordare a scutirii la plata impozitului datorat bugetului local pentru imobilul în care îşi desfăşoară activitatea, în temeiul prevederilor art.250 alin.(1) pct.19 din codul fiscal, printr-o hotărâre aprobată de Consiliul Local al Municipiului Timişoara.

În conformitate cu prevederile art.250 alin.(1) pct.19 din Legea nr.571/2003 privind codul fiscal, modificată:

„Clădirile pentru care nu se datorează impozit, prin efectul legii, sunt după cum urmează (…):


19. clădirile utilizate pentru activităţi social umanitare, de către asociaţii, fundaţii şi culte, potrivit hotărârii consiliului local. »
După cum reiese din declaraţia pe proprie răspundere formulată în numele asociaţiei de către Preşedintele acesteia, Dl. Piclisan-Perrin Vicenţiu, Asociaţia „Mana” desfăşoară activitate social-umanitară în cadrul imobilului pentru care se solicită scutirea, situat la adresa Str. W. Shakespeare nr.14, Timişoara. 
Având în vedere cele de mai sus,

PROPUNEM:


Acordarea scutirii la plata impozitului pe clădirea – centru de tip familial „Casa de fete – OSANA”, situată la adresa Str. W. Shakespeare nr.14, CF nr.1836, nr. cadastral 1247/633, pentru anul fiscal 2008, respectiv pentru  perioada 01.01 – 31.12.2008,  Asociaţiei „MANA” Pentru Protecţia Copilului aflat în Dificultate.

